FI Euroopan unionin virallinen lehti C 169/12

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 169/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”FAGIOLI BIANCHI DI ROTONDA”

EY-N:o: IT-PDO-0005-0683-25.02.2008

SMM ( ) SAN ( X )

1. Nimi:

”Fagioli Bianchi di Rotonda”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (Liite III):

Luokka: 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Suojattu alkuperänimitys (SAN) ”Fagioli Bianchi di Rotonda” koskee Phaseolus Vulgaris L. -lajin ekotyyppejä Fagiolo Bianco, Tondino tai Poverello Bianco. Kulutukseen saatettaessa silpimättömällä Fagioli Bianchi di Rotonda -vahapavulla on oltava seuraavat ominaisuudet: palon pituus enintään 20 cm, leveys enintään 20 mm; palon väri valkoinen, vaalean kellertävään tai norsunluun valkoiseen vivahtava; palon ulkonäkö tuore, ehyt, pullea, puhdas, lähes vailla näkyviä vieraita aineita, vailla vieraita hajuja ja/tai makuja ja ulkoista kosteutta. Kulutukseen saatettaessa kuivatulla Fagioli Bianchi di Rotonda -pavulla on oltava seuraavat ominaisuudet: siemen: pituus enintään 18 mm, leveys enintään 15 mm; ei juovia, väriltään valkoinen, keskimääräisen kiiltävä, kuution muotoinen tai pyöreä, paino enintään 90 g/100 kpl; puhdas, lähes vailla näkyviä vieraita aineita, vailla vieraita hajuja ja/tai makuja ja ulkoista kosteutta. Tuoreen siemenen kosteuspitoisuuden on oltava vähintään 60 % ja kuivatun vähintään 10 %. Tuoreen siemenen proteiinipitoisuuden on oltava vähintään 9 % raakapainosta ja kuivatun vähintään 24 % kuiva-aineesta. Siemenkuoren osuus saa olla enintään 6 % Fagioli Bianchi di Rotonda -papujen kokonaispainosta.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

”Fagioli Bianchi di Rotonda”n kaikkien tuotantovaiheiden on tapahduttava 4 kohdassa yksilöidyllä alueella.

3.6 Viipalointia, raastamista, pakkaamista jne. koskevat erityiset säännöt:

SAN-tuote ”Fagioli Bianchi di Rotonda” on saatettava kulutukseen seuraavasti:

— tuoreena seuraavanlaisissa sinetöidyissä pakkauksissa: enintään 10 kg:n verkkopakkauksissa tai enintään 15 kg:n laatikoissa;

— kuivattuna seuraavanlaisissa sinetöidyissä pakkauksissa: pahvilaatikoissa, juuttisäkeissä tai muusta kierrätettävästä materiaalista valmistetuissa enintään 5 kg:n pakkauksissa.

3.7 Merkintöjä koskevat erityiset säännöt:

Pakkauksiin kiinnitetyissä etiketeissä on oltava selkein ja luettavin painokirjaimin seuraavat maininnat: ”Fagioli Bianchi di Rotonda” sekä ”denominazione di origine protetta” ja sen kirjainlyhenne DOP muita tietoja suuremmalla kirjasinkoolla, pakkaaja- ja tuottajayrityksen nimi, toiminimi ja osoite, pakkauksen tosiasiallinen sisältö voimassa olevien vaatimusten mukaisesti ilmoitettuna sekä jäljempänä kuvattu tuotteen logo. Muiden määritteiden (luonnehdinnat ”tipo”, ”gusto”, ”uso”, ”selezionato”, ”scelto” jne. mukaan luettuina) lisääminen on kielletty. Tiloihin, yritysten nimiin, toiminimiin tai yksittäisiin tuotemerkkeihin liittyvien viittausten käyttö on kuitenkin sallittua, mikäli ne eivät ole luonteeltaan mainostavia ja omiaan johtamaan kuluttajia harhaan. Kyseiset tiedot voidaan merkitä etikettiin suojattua alkuperänimitystä ilmaisevaa tekstiä matalammin ja kapeammin kirjaimin.

4. Maantieteellisen alueen tarkka rajaus:

SAN-tuotteen ”Fagioli Bianchi di Rotonda” tuotantoalue käsittää kokonaisuudessaan Valle del Mercuren laakson Basilicatan puoleisten rinteiden kastelualueen, ja siihen kuuluvat seuraavat Potenzan maakunnan kunnat: Rotonda, Viggianello, Castelluccio Superiore ja Castelluccio Inferiore.

5. Yhteys maantieteelliseen alkuperään:

5.1 Maantieteellisen alueen erityisyys:

Alue, jolla ”Fagioli Bianchi di Rotondaa” viljellään, sijaitsee vuorten ympäröimässä Valle del Mercuren laaksossa, jonka allas on alun perin limninen kvartäärikauden muodostelma. Maa on siksi alkuperältään alluviaalista, hiekka- ja savihiesupitoista, tuoretta, syvää ja hedelmällistä, se saa runsaasti auringonpaistetta, ja sillä on hyvä vedenpidätyskyky. Se sisältää runsaasti typpeä ja rikkiä mutta ei lainkaan kalsiumia. Viljelyalueen keskilämpötila ylittää 20 °C ainoastaan lyhyenä aikana heinäkuussa, jolloin kylvö tapahtuu. Ilmasto on pääosin lauhkea, eikä tuotantokauden lämpötila ole kovin korkea. Päivä- ja yölämpötilojen välinen ero vaikuttaa suotuisasti hedelmöitykseen ja siementen lukumäärään. Lokakuusta toukokuuhun sataa runsaasti. Alueella on runsaasti raikasta puhdasta vettä, joka on peräisin Pollinon kansallispuiston lähteistä.

”Fagioli Bianchi di Rotondan” viljelymenetelmille on ominaista ihmisen aktiivinen osallistuminen tuotantoprosessiin ja paikallisten välineiden, kuten yksinomaan laakson metsistä peräisin olevasta kastanjapuusta valmistettujen tukikeppien käyttö. ”Fagioli Bianchi di Rotondan” viljelymenetelmä on säilynyt samanlaisena vuodesta toiseen ja koostuu kokonaan käsin suoritettavista toimenpiteistä, kuten tukirakenteiden pystyttäminen köynnöstävälle kasville, kitkeminen ja sadonkorjuu. Tukirakenteena käytetään erikokoisia kastanjapuusta valmistettuja keppejä, jotka sijoitetaan eri tavoin (yksittäin tai ristikkäin) ja jotka auttavat köynnöstävää kasvia kasvamaan.

5.2 Tuotteen erityisyys:

Fagioli Bianchi di Rotondan tärkeimmät laatuominaisuudet ovat siementen korkea proteiinipitoisuus, hyvin ohut siemenkuori sekä kokonaan valkoisten palkojen ulkonäkö, siementen suuri koko, pyöreä/soikea muoto ja juovattomuus.

Korkeasta proteiinipitoisuudesta johtuen papuja käytettiin perinteisesti maantieteellisellä tuotantoalueella jopa niin paljon, että niitä kutsuttiin ”köyhän kansan lihaksi”, koska ne olivat päivittäisessä ravinnossa halpa kasviproteiinien lähde. Myös keittoaikaa huomattavasti lyhentävä ohut siemenkuori ja palon juovattomuus, jota kuluttajat arvostavat suuresti, koska sen ansiosta keitinveteen liukenee vähemmän väriä, tekevät Fagioli Bianchi di Rotonda -pavusta erityisen arvostetun tuotteen ruoanvalmistuksessa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”Fagioli Bianchi di Rotondan” tärkeimmät ominaisuudet, jotka erottuvat selkeästi laatunsa vuoksi, kuten siementen korkea proteiinipitoisuus, siemenkuoren vähäinen osuus kokonaispainosta (jonka Barissa toimiva CNR-tutkimuslaitos osoitti toteen ja julkaisi teoksessa ”Gli agro-ecotipi di fagioli della Basilicata”) ja tasainen väritys vailla juovaisuutta, ovat yhteydessä alueen erityisiin ilmasto-olosuhteisiin, jotka ovat vaikuttaneet suotuisasti tuotteen leviämiseen. Maaperän runsas typpi- ja rikkipitoisuus ja kalsiumin puuttuminen vaikuttavat suoraan siementen korkeaan proteiinipitoisuuteen ja erittäin pehmeän siemenkuoren kehittymiseen. Alueen runsaat vesivarat ovat kautta aikojen mahdollistaneet peltojen asianmukaisen kastelun. Runsas kosteus edistää tärkkelyksen muodostumista ja myötävaikuttaa osaltaan ohuen siemenkuoren kehittymistä. Yksinomaan Valle del Mercuren tuottajien käyttämä viljelymenetelmä poikkeaa huomattavasti muualla Italiassa käytetyistä menetelmistä. Se helpottaa palkojen keräämistä ja mahdollistaa myös hyvän ilmanvaihdon estämällä tummumista ja laikkuja valkoisten palkojen erittäin herkkään pintaan aiheuttavan kosteuden kerääntymisen rivien väliin. Fagioli Bianchi di Rotonda on olennainen osa tämän Pollinon alueen historiaa ja paikallista ruokakulttuuria. Nykyisin papuruoat ovat yhä tavallista kotiruokaa, mutta niitä on tarjolla myös ravintoloiden ruokalistoilla, maatilamatkailuyrityksissä ja erilaisissa juhlissa, kuten jo kahdenkymmenen vuoden ajan järjestettävässä vuosittaisessa Sagra del Fagiolo Bianco di Rotonda -juhlassa, joka houkuttelee tuhansia kävijöitä Pollinon kansallispuistossa sijaitsevaan Rotondaan ja on paras todiste tuotteen ja sen tuotantoalueen välisestä tiiviistä yhteydestä. Fagioli Bianchi di Rotonda -pavut ovat näin vakiinnuttaneet asemansa kaikkialla ja erityisesti paikallisissa ja alueellisissa laaturavintoloissa, ja ne ovat näkyvästi esillä myös televisiossa, ruokalehdissä ja keittokirjoissa. Vuonna 2004 Fagioli Bianchi di Rotonda lisättiin Basilicatan alueen perinteisten tuotteiden luetteloon.

Eritelmän julkaisutiedot:

Italian hallitus käynnisti kansallisen vastaväitemenettelyn julkaisemalla 9 päivänä tammikuuta 2008Italian tasavallan virallisen lehden numerossa 7 ehdotuksen suojatun alkuperänimityksen ”Fagioli Bianchi di Rotonda” hyväksymiseksi. Eritelmän täydellinen teksti on saatavissa internetissä joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai:

menemällä suoaran ministeriön www-sivuston etusivulle (http://www.politicheagricole.it) klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.